 Dịka a sị na ọ na-adị mma a kpụọ Diji, a kpụnye ya óké ji naka, gọọmenti steeti Anambra enye ụfọdụ ndị eze ọdịnala ọhụụ na steeti ahụ akwụkwọ ikike idu obodo ha dị ich-iche.  Oke mmemme ahụ bụ nke weere ọnọdụ nebe obibi gọvanọ dị nAmawbịa ma bụrụkwa nke dọtara ọtụtụ ndị ukwu ndị ukwu e ji okwu ha agba ìzù nihe gbasaara echichi na steeti ahụ, nke gụnyere eze ọdịnala Ọnịtsha, bụ Igwe Nnaemeka Achebe; ògbò ya nke obodo Mbaukwu, bụ Igwe Peter Anugwu; nke obodo Nteje, bụ Igwe Roland Odegbo; eze ọdịnala Ọkpụnọ, bụ Igwe Sunday Okafor; nke Akwaihedị, bụ Igwe J.A.C Onebụnne, tinyere nke obodo Isseke, bụ Igwe Emmanuel Nnabuife.Ndị ọzọ gụnyèrè ndị omebe iwu na ndị ọzọ selitere isi nọrụ gọọmenti, ndị ndu òtù Ọhaneze Ndị Igbo, na ndị isi ọchịchị obodo.Nokwu ya ọ na-enye ha akwụkwọ ikike ahụ, aka na-achị steeti Anambra, bụ gọvanọ Obianọ chetaara ndị eze ọdịnala ahụ na ọchịchị bụ maka nchịkwa obodo na mmadụ, dịka o siri bụrụ mmasị Chineke, ma kpọkùzie ha ka ha wère òhèrè ọchịchị ahụ wee hazie ma chịkwaa obodo ha na ndị obodo ha nụzọ ọma dịka a tụrụ anya.Ọ dụrụ ha ọdụ ka ha ghara ịbụ eze na-agbakụta ndị ha na-achị azụ, ma gbakwa mbọ hụ na ha tinyèrè úchú nebe ndị ntorobịa obodo ahụ nọ, iji mee ka ha bụrụ ndị bara úrù, ma sikwazie nụzọ dị otu ahụ wee kwàlite udo na ọnọdụ mmepe bụ ịgbà nòbòdò ha dị iche-iche.Na nzaghachi, ndị eze ọdịnala ọhụụ ahụ, nke gụnyere Igwe Ben Anochie nke Umunnachi dị nokpuru ọchịchị Dunukofia na Igwe Vincent Ijeomah nke Ochuche-Umuodu dị nokpuru ọchịchị Ọgbaru, ndị gosipùtara na obi dị ha ka ọka e ghunyere nejù bùnyèrè gọvanọ Obianọ ụkpa ekele, ya na ndị obodo ha dị iche-iche, maka ịgba mbọ ha ịhụ na ya bụ oke ụbọchị bịara na mmezù, ma kwekwazie nkwà na ha ga-eji òhèrè ahụ na ọkwa ọhụụ ahụ wee jere obodo ha dị iche iche, ụmụ mmadụ na Chineke ozi otu o siri kwesi. 